
			36/2026 EBAZPENA, martxoaren 3koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez argitara ematen baita berariazko identitate-ikur bat onartzen duen erabakia, Eusko Jaurlaritzaren publizitate-kanpaina eta dibulgazio-jarduera guztietan aplikatzeko.

			Gobernu Kontseiluak, 2026ko otsailaren 24an egindako bilkuran, berariazko identitate-ikur bat onartzen duen erabakia onartu zuen, Eusko Jaurlaritzaren publizitate-kanpaina eta dibulgazio-jarduera guztietan aplikatzeko, eta, behar bezalako publikotasuna emateko. Horregatik guztiagatik, hau

			EBAZTEN DUT:

			Artikulu bakarra.– Euskal Herriko Agintaritzaren Aldizkarian argitaratzea berariazko identitate-ikur bat onartzen duen erabakiaren testua, Eusko Jaurlaritzaren publizitate-kanpaina eta dibulgazio-jarduera guztietan aplikatzeko. Erabakia ebazpen honen eranskin gisa agertzen da.

			Vitoria-Gasteiz, 2026ko martxoaren 3a.

			Jaurlaritzaren Idazkaritzako eta Legebiltzarrarekiko Harremanetarako zuzendaria,

			JON IÑAKI URBINA GARCÍA DE VICUÑA.

			

			ERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN MARTXOAREN 3KO 36/2026 EBAZPENARENA

			ERABAKIA, NORTASUN-IKUR ESPEZIFIKO BAT ONARTZEN DUENA, JAURLARITZAREN PUBLIZITATE-KANPAINA ETA DIBULGAZIO-JARDUERA GUZTIETAN APLIKATZEKO

			XIII. legegintzaldia hasi eta Eusko Jaurlaritza berria osatu ondoren, beharrezkoa da eguneratzea erakunde-nortasunaren ikurra, egungo testuingurura egokitzeko eta komunikazio publikoaren koherentzia estrategikoa indartzeko. Eragin handiko eraldaketa teknologiko, energetiko, ekonomiko eta sozialak ezaugarri dituen egoera batean, Gobernuak literatura-adierazpen bat izan behar du, bere ekintzaren orientazioa eta garatzen dituen politika publikoen zentzua argi eta garbi laburbilduko dituena.

			Esparru horretan, «Euskadi Berria» tagline berriak aukera ematen du egungo etapa eta gobernu-jardueraren zeharkako ikuspegia modu bateratuan identifikatzeko: herrialdea egitura-aldaketetara egokitzea, zerbitzu publikoak kohesio- eta ekitate-berme gisa indartzea, etorkizuneko eraldaketetan inbertitzea eta komunitatearen zentzua indartzea aurrerapen partekatuaren elementu egituratzaile gisa.

			Nortasun-ikur berri hori hartzeak irudi instituzionala eguneratzea errazten du, eta komunikazio-kontakizunak koherentzia-irizpide beraren arabera integratzen laguntzen du, Eusko Jaurlaritzako sailek garatutako dibulgazio-jardueren eraginkortasuna eta argitasuna indartuz.

			Abuztuaren 31ko 318/1999 Dekretuak, Eusko Jaurlaritzaren Erakunde Nortasunaren Eskuliburua arautzen duenak, hirugarren artikuluko lehenengo paragrafoan ezartzen duenez, Euskal Autonomia Erkidegoko Administrazio Orokorreko sailek eta beren administrazio-unitateek, komunikazio publikoko adierazpen guztietan, erakunde-nortasunaren eskuliburuan jasotako elementuak bakarrik erabiliko dituzte identifikatzeko, eskuliburuan jasotako zehaztapen teknikoen eta erabilera-irizpideen arabera.

			Bestalde, artikulu bereko bigarren paragrafoak ezartzen duenez, Gobernu Kontseiluaren erabakiaren bitartez, zeina Euskal Herriko Agintaritzaren Aldizkarian argitaratuko da, eta Lehendakaritzako idazkari nagusiak aldeko txostena eman ondoren, beste nortasun-marka edo -ikur espezifiko batzuk erabili ahal izango dira zerbitzu edo jarduera publiko jakin batzuetarako. Gaur egun, Lehendakaritzaren egitura organikoa eta funtzionala ezartzen duen azaroaren 26ko 388/2024 Dekretuaren 21. artikuluan xedatutakoaren arabera, Nortasun Korporatiboaren zuzendariaren aldeko txostena aurkeztu da, 2026ko otsailaren 17koa.

			Horretarako, «Euskadi Berria» nortasun-ikur espezifiko berri baten onarpena dagoen egokiena, eta 2017ko apirilaren 4ko Gobernu Kontseiluaren Akordioz onartutakoa «Euskadi, auzolana / Euskadi, bien común» indargabetuta geratzen da.

			Ondorioz, lehendakariak proposatuta eta Gobernu Kontseiluak eztabaidatu ondoren, honako erabaki hau hartu da:

			AKORDIOA:

			Lehenengoa.– Nortasun-ikur espezifikoa onartzea, Eusko Jaurlaritzaren publizitate-kanpaina eta dibulgazio-jarduera guztietan aplikatzeko, hau da, Eusko Jaurlaritzaren Marka Korporatiboari buruzko mezu bateratzaile edo tagline bat «Euskadi Berria» sartzea, eta, ondorioz, eraginik gabe uztea «Euskadi, auzolana/Euskadi, bien común» aurreko nortasun-ikur espezifikoa.

			

			Bigarrena.– Publizitate-euskarrian zehaztapenak aplikatzea Komunikazio eta Berrikuntza Sozialaren idazkari nagusiaren Ebazpen bidez egingo da.

			Hirugarrena.– Eusko Jaurlaritzako sailetako zerbitzu-zuzendaritzetako titularrek, Komunikazio eta Berrikuntza Sozialaren Idazkaritza Nagusiarekin koordinatuta, nortasun-ikur espezifikoa behar bezala aplikatzen dela zainduko dute.

			Laugarrena.– Jaurlaritzaren Idazkaritzak erabaki hau Euskal Herriko Agintaritzaren Aldizkarian argitaratzeko aginduko du.

